CELEX: 32016L2037
Language: hu
Date: 2016-11-21 00:00:00
Title: A Bizottság (EU) 2016/2037 irányelve (2016. november 21.) a 75/324/EGK tanácsi irányelvnek az aeroszoladagolók megengedett nyomásának felső határértéke tekintetében és címkézési rendelkezéseinek az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendelethez való hozzáigazítása céljából történő módosításáról (EGT-vonatkozású szöveg )

22.11.2016   
            
            
               HU
            
            
               Az Európai Unió Hivatalos Lapja
            
            
               L 314/11
            
         A BIZOTTSÁG (EU) 2016/2037 IRÁNYELVE
   (2016. november 21.)
   a 75/324/EGK tanácsi irányelvnek az aeroszoladagolók megengedett nyomásának felső határértéke tekintetében és címkézési rendelkezéseinek az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendelethez való hozzáigazítása céljából történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az aeroszoladagolókra vonatkozó tagállami jogszabályok közelítéséről szóló, 1975. május 20-i 75/324/EGK tanácsi irányelvre (1) és különösen annak 5. cikkére,
   mivel:
   
               (1)
            
            
               A 75/324/EGK tanácsi irányelv megállapítja az aeroszoladagolók forgalomba hozatalának szabályait. Harmonizálja az aeroszoladagolókra vonatkozó biztonsági követelményeket, ideértve a névleges űrtartalomra, töltésre és más, nyomással összefüggő veszélyekkel kapcsolatosakat, valamint a hatálya alá tartozó és az említett irányelv rendelkezései szerint forgalomba hozott aeroszoladagolók címkézésére vonatkozó követelményeket.
            
         
               (2)
            
            
               A műszaki fejlődés és innováció az utóbbi években innovatív, nem tűzveszélyes hajtógázokkal, főleg olyan sűrített gázokkal működő aeroszoladagolók kifejlesztéséhez vezetett, mint a nitrogén, a sűrített levegő és a szén-dioxid. Ennek ellenére az aeroszoladagolók tekintetében a 75/324/EGK irányelvnek a megengedett nyomás felső határértékére vonatkozó jelenlegi előírása korlátozza a nem tűzveszélyes hajtógázokkal működő aeroszoladagolók fejlesztését, mivel élettartamuk folyamán hátrányos hatással van az ilyen aeroszoladagolók szórási hatékonyságára. Az ilyen aeroszoladagolók használata során bekövetkező nyomáscsökkenése különösen az adagolóban lévő anyag hatékonyságának csökkenését és az adagolók teljesítményének érzékelhető romlását eredményezi.
            
         
               (3)
            
            
               A 2008/47/EK bizottsági irányelv (2) 12 barról 13,2 barra növelte a nem tűzveszélyes hajtógázokkal működő aeroszoladagolók megengedett nyomásának felső határértékét, amely akkor a biztonság garantálását lehetővé tevő maximális nyomás volt. A további műszaki fejlődés és innováció ugyanakkor ezen aeroszoladagolók biztonságosságának veszélyeztetése nélkül teszi lehetővé e határérték újabb módosítását. Az ilyen, forgalomba hozott aeroszoladagolók szórási ütemének és minőségének javítása érdekében tehát engedélyezhető az újabb növelés, ami szélesebb és hatékonyabb kínálatot biztosít a fogyasztók számára.
            
         
               (4)
            
            
               A nem tűzveszélyes hajtógázokkal működő aeroszoladagolókra vonatkozó megengedett nyomás növelése nagyobb mozgásteret biztosít a gyártók számára, és így biztosítja az ilyen aeroszoladagolók szélesebb körű használatát. Így tehát lehetővé fogja tenni a tűzveszélyes hajtógázokról a nem tűzveszélyesekre való minél nagyobb arányú áttérést, és ezzel javítani fogja az aeroszoladagolók hatékonyságát és környezeti teljesítményét, egyúttal garantálva a 75/324/EGK irányelvben előírt jelenlegi biztonsági szinteket.
            
         
               (5)
            
            
               Az 1272/2008/EK európai parlamenti és tanácsi rendelet (3) előírja az anyagok és keverékek osztályozásának és címkézésének az Unión belüli harmonizálását. Jóllehet a 75/324/EGK irányelv címkézési rendelkezéseit a 2013/10/EU bizottsági irányelv (4) már hozzáigazította az említett rendelethez, a 487/2013/EU bizottsági rendelet (5) által előírt későbbi módosítások figyelembevétele érdekében újabb kiigazításra van szükség. Ezért helyénvaló fokozni a jogi egyértelműséget és az 1272/2008/EK rendelet címkézési követelményeivel való összhangot, méghozzá új kötelezettségek előírása nélkül.
            
         
               (6)
            
            
               A 75/324/EGK irányelvet ezért ennek megfelelően módosítani kell.
            
         
               (7)
            
            
               Mivel a nem tűzveszélyes hajtógázokkal működő aeroszoladagolókra vonatkozó megengedett maximális nyomás növelése nem jár semmiféle új kötelezettséggel a gyártók számára, csupán egy további lehetőséget biztosít a nem tűzveszélyes hajtógázok használata esetén, nem szükséges átmeneti időszakot előírni.
            
         
               (8)
            
            
               Szükséges viszont gondoskodni arról, hogy az új jogi szabályozás az összes tagállamban ugyanattól a naptól kezdve legyen alkalmazandó, az átültetés időpontjától függetlenül.
            
         
               (9)
            
            
               Az irányelvben meghatározott intézkedések megfelelnek az aeroszoladagolókról szóló irányelv műszaki fejlődéshez történő hozzáigazításával foglalkozó bizottság véleményével,
            
         ELFOGADTA EZT AZ IRÁNYELVET:
   1. cikk
   A 75/324/EGK irányelv módosítása
   A 75/324/EGK irányelv melléklete a következőképpen módosul:
   
               a)
            
            
               A 2.2. pont helyébe a következő szöveg lép:
               „2.2.   Címkézés
               
               Az 1272/2008/EK rendelet sérelme nélkül minden aeroszoladagolón a következő jól látható, olvasható és letörölhetetlen jelölést kell elhelyezni:
               
                           a)
                        
                        
                           amennyiben az aeroszoladagoló az 1.9. pontban szereplő kritériumok alapján nem minősül tűzveszélyesnek, a »Figyelem!« szó, valamint az 1272/2008/EK rendelet I. melléklete 2.3.1. táblázatában az aeroszolok 3. kategóriája tekintetében előírt egyéb címkeelemek;
                        
                     
                           b)
                        
                        
                           amennyiben az aeroszoladagoló az 1.9. pontban szereplő kritériumok alapján tűzveszélyesnek minősül, a »Figyelem!« szó, valamint az 1272/2008/EK rendelet I. melléklete 2.3.1. táblázatában az aeroszolok 2. kategóriája tekintetében előírt egyéb címkeelemek;
                        
                     
                           c)
                        
                        
                           amennyiben az aeroszoladagoló az 1.9. pontban szereplő kritériumok alapján fokozottan tűzveszélyesnek minősül, a »Veszély!« figyelmeztetés, valamint az 1272/2008/EK rendelet I. melléklete 2.3.1. táblázatában az aeroszolok 1. kategóriája tekintetében előírt egyéb címkeelemek;
                        
                     
                           d)
                        
                        
                           amennyiben az aeroszoladagoló fogyasztási cikk, az 1272/2008/EK rendelet IV. melléklete 1. részének 6.1. táblázatában előírt, a P102 óvintézkedésre vonatkozó mondat;
                        
                     
                           e)
                        
                        
                           a működtetésre vonatkozó bármely kiegészítő óvintézkedés, amely felhívja a fogyasztók figyelmét a termék sajátos veszélyeire; ha az aeroszoladagolóhoz külön használati utasítást mellékelnek, ez utóbbinak szintén tükröznie kell az említett óvintézkedéseket.”
                        
                     
         
               b)
            
            
               A 3.1.2. pont a helyébe a következő szöveg lép:
               
                           „3.1.2.
                        
                        
                           Az aeroszoladagolóban a nyomás az aeroszoladagoló gáztartalmától függően 50 °C-on nem lehet nagyobb a következő táblázatban szereplő határértékeknél:
                           
                                       Gáztartalom
                                    
                                    
                                       Nyomás 50 °C-on
                                    
                                 
                                       Cseppfolyósított gáz vagy gázkeverék, amely levegővel érintkezve 20 °C hőmérsékleten és 1,013 bar légköri nyomás mellett tűzveszélyes tartománnyal rendelkezik
                                    
                                    
                                       12 bar
                                    
                                 
                                       Cseppfolyósított gáz vagy gázkeverék, amely levegővel érintkezve 20 °C hőmérsékleten és 1,013 bar légköri nyomás mellett nem rendelkezik tűzveszélyes tartománnyal
                                    
                                    
                                       13,2 bar
                                    
                                 
                                       Sűrített gáz vagy nyomás alatt oldott gázok, amelyek levegővel érintkezve 20 °C hőmérsékleten és 1,013 bar légköri nyomás mellett nem rendelkeznek tűzveszélyes tartománnyal
                                    
                                    
                                       15 bar”
                                    
                                 
                     
         2. cikk
   A nemzeti jogba való átültetés
   (1)   A tagállamok legkésőbb 2017. december 12-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.
   Ezeket a rendelkezéseket 2018. február 12-étől alkalmazzák.
   Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
   3. cikk
   Hatálybalépés
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   Ennek az irányelvnek a tagállamok a címzettjei.
   
      Kelt Brüsszelben, 2016. november 21-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 147., 1975.6.9., 40. o.
   
   
      (2)  A Bizottság 2008. április 8-i 2008/47/EK irányelve az aeroszoladagolókra vonatkozó tagállami jogszabályok közelítéséről szóló 75/324/EGK tanácsi irányelvnek a műszaki fejlődéshez történő hozzáigazításáról (HL L 96., 2008.4.9., 15. o.).
   
      (3)  Az Európai Parlament és a Tanács 2008. december 16-i 1272/2008/EK rendelete az anyagok és keverékek osztályozásáról, címkézéséről és csomagolásáról (HL L 353., 2008.12.31., 1. o.).
   
      (4)  A Bizottság 2013. március 19-i 2013/10/EU irányelve az aeroszoladagolókra vonatkozó tagállami jogszabályok közelítéséről szóló 75/324/EGK tanácsi irányelv címkézési rendelkezéseinek az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendelethez való hozzáigazítása céljából történő módosításáról (HL L 77., 2013.3.20., 20. o.).
   
      (5)  A Bizottság 2013. május 8-i 487/2013/EU rendelete az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendeletnek a műszaki és tudományos fejlődéshez való hozzáigazítása céljából történő módosításáról (HL L 149., 2013.6.1., 1. o.).